b'\n_START_ARTICLE_\nStanislav Leni\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nRojen je bil 6. novembra 1911 v \xc5\xbdupe\xc4\x8di vasi pri Cerkljah ob Krki v kme\xc4\x8dki dru\xc5\xbeini. O\xc4\x8de in mati sta mu zgodaj umrla, zato so zanj poskrbeli sorodniki in pa kaplan Matej Tomazin, ki mu je omogo\xc4\x8dil nadaljnje \xc5\xa1olanje. Obiskoval je \xc5\xa0kofijsko klasi\xc4\x8dno gimnazijo v Zavodu sv. Stanislava v \xc5\xa0entvidu pri Ljubljani, kjer je maturiral leta 1933._NEWLINE_\xc5\xa0tudiral je teologijo na Teolo\xc5\xa1ki fakulteti v Ljubljani in bil 4. julija 1937 posve\xc4\x8den v duhovnika v ljubljanski stolnici. Tri leta je bil prefekt v Zavodu Marijani\xc5\xa1\xc4\x8de v Ljubljani, obenem pa je nadaljeval \xc5\xa1tudij in med vojno doktoriral na temo Nauk svetega Janeza Krizostoma o prvotnem stanju in izvirnem grehu._NEWLINE_Leta 1940 ga je takratni \xc5\xa1kof Gregorij Ro\xc5\xbeman imenoval za \xc5\xa1kofijskega tajnika, kjer je ostal do leta 1947. V tej slu\xc5\xbebi je bil najo\xc5\xbeji \xc5\xa1kofov sodelavec in zanesljiva pri\xc4\x8da dogodkov medvojnih in povojnih let. Sledila so \xc5\xa1tevila zasli\xc5\xa1evanja na montiranem procesu in leta 1947 obsodba na 12 let je\xc4\x8de. V razli\xc4\x8dnih zaporih je bil osem let in pol, od tega kar 26 mesecev v samici. Izpu\xc5\xa1\xc4\x8den je bil leta 1955. Po prihodu iz zapora je bil \xc5\xbeupnik v Sodra\xc5\xbeici. Nekaj let je tudi soupravljal \xc5\xbdupnijo Gora pri Sodra\xc5\xbeici._NEWLINE_Med drugim vatikanskim koncilom ga je nad\xc5\xa1kof Jo\xc5\xbeef Poga\xc4\x8dnik poklical v Ljubljano, kjer je opravljal ve\xc4\x8d odgovornih slu\xc5\xbeb na nad\xc5\xa1kofiji. Od leta 1964 je bil generalni vikar in stolni pro\xc5\xa1t. Pape\xc5\xbe Pavel VI. ga je 29. novembra 1967 imenoval za ljubljanskega pomo\xc5\xbenega \xc5\xa1kofa, posve\xc4\x8den pa je bil 14. januarja 1968 v ljubljanski stolnici. Kot \xc5\xa1kof je bil \xc5\xa1e naprej generalni vikar ljubljanske nad\xc5\xa1kofije (do 1988), vodil du\xc5\xa1nopastirsko slu\xc5\xbebo za Slovence po svetu ter komisije za pokoncilsko bogoslu\xc5\xbeno prenovo, za duhovne poklice in cerkveno umetnost. Posebno pozornost je namenjal delu za duhovne poklice in du\xc5\xa1nemu pastirstvu za Slovence po svetu._NEWLINE_Ko je leta 1988 stopil v pokoj, je v javnosti povedal veliko resnic in zanikal krivi\xc4\x8dne obto\xc5\xbebe na ra\xc4\x8dun \xc5\xa1kofa Ro\xc5\xbemana in Cerkve. Po dalj\xc5\xa1i bolezni je umrl 4. januarja 1991. Nad\xc5\xa1kof Alojzij \xc5\xa0u\xc5\xa1tar je ob njegovi krsti med drugim dejal, da je \xc5\xa1kof Leni\xc4\x8d do zadnjega \xc5\xbeivo spremljal vsa dogajanja slovenske pomladi, tudi veliki dan sprave v Rogu, za katero si je tudi sam prizadeval._NEWLINE_Po njem se imenuje Leni\xc4\x8dev dom, ki je eden izmed domov duhovnosti \xc5\xa0kofije Novo mesto in se nahaja v Sajevcah pri Kostanjevici na Krki. Leni\xc4\x8dev kip se nahaja na zunanj\xc5\xa1\xc4\x8dini doma\xc4\x8de \xc5\xbeupnijske cerkve sv. Marka v Cerkljah ob Krki.'